
A kriptopénzek és azok kockázatainak megítélése a fiatal korosztály szemszögéből

Kulcsszavak: kriptodeviza;veszély;árfolyamkockázat,Altcoin;CBCD
Dolgozatomban bemutattam a kriptoeszközök, azon belül is kifejezetten a kriptodevizák
történetét, működési mechanizmusukat, a bennük rejlő kockázatokat és szabályozási
aspektusaikat. Kérdőíves felmérés keretében vizsgáltam a fiatal korosztály befektetési
szokásait, különös tekintettel a kriptopénzekhez való viszonyukra.
Vizsgálataimat a 18 és 30 év közötti korosztályra terjesztettem ki. Két kérdőíves felmérést
(2022 ősz végén és 2023 tavaszán) bonyolítottam le, online kérdőíves platform (Google
Forms) segítségével. Az első kérdőívet 224-en töltötték ki, elsősorban felsőoktatásban tanuló
hallgatók, illetve friss diplomások. A második felmérés ugyanerre a válaszadói körre terjedt
ki.
Az első kérdőíves felmérés eredményei közül kiemelendő, hogy a pénzügyi befektetéssel
rendelkező válaszadók közül a legtöbben kriptopénz befektetésekkel rendelkeztek, amely
lehetőségről elsősorban a közösségi médiából szereztek információt. A legismertebb
kriptopénzek a Bitcoin, az Ethereum és a Dogecoin voltak a megkérdezettek körében. A
befektetésben rejlő kockázatok közül az árfolyam kockázatot emelték ki, s a legtöbben
nemzetközileg egységes szabályozást vártak el a kriptopénz piacokkal kapcsolatban. Közel 60
százalékban a kriptopénzek népszerűségének további növekedését prognosztizálták a
válaszadók.
A két adatfelvételezés közötti időszak eseményei csak kis mértékben befolyásolták a
válaszadók befektetési attitüdjeit. A kriptopénzek a befektetési termékek „népszerűségi
listáján” az állampapírok és a részvények mögé szorultak. A stablecoinok ismertsége némileg
növekedett. A kockázatokat kissé magasabbnak ítélték, főleg az újrabefektetési kockázatét. A
két felmérés közötti nemzetközi események hatását ott lehetett leginkább „tetten érni”, hogy a
piac szabályozottsága iránti igény nőtt. Dolgozatomban kitértem a kapott eredmények és a
levont következtetések limitációira, s a jövőbeni további kutatási elképzeléseimre is.



